"The Daily Show" logo
**"The Daily Show"** on Ameerika Ühendriikide poliitiline komöödiasaade. 

Comedy Central näitab Ameerika Ühendriikides saadet esmaspäevast neljapäevani. Saadet näidati esimest korda 21. juulil 1996 ning seda juhtis 1998. aasta detsembrini Craig Kilborn. 1999. aasta jaanuaris hakkas saadet juhtima Jon Stewart, kes muutis saate sisu. Tema juhtimise all hakkas "The Daily Show" keskenduma rohkem poliitikale ja kohalikule meediale. Alates 2015. aasta 28. septembrist juhib saadet Lõuna-Aafrika päritolu Trevor Noah, kes pöörab palju tähelepanu rassi teemale. Tema leping kehtib 2022. aasta lõpuni.

"The Daily Show" on libauudiste saade, mille naljade allikaks on aktuaalsed uudislood, poliitikud, meediaasutused ja saade ise. Saade algab tavaliselt saatejuhi monoloogiga, mis käsitleb värskemaid uudiseid ning millele järgnevad korrespondentide uudislood. Viimaseks saateosaks on intervjuu mõne kuulsusega, kelle seas on olnud muusikud, näitlejad ja poliitikud. 

2005. aastal käivitas Comedy Central sellest välja kasvanud saate "The Colbert Report", mida juhtis endine "The Daily Show" korrespondent Stephen Colbert. Saade oli eetris 2005. aasta 17. oktoobrist kuni 2014. aasta 18. detsembrini. Välisturgudele tehti "The Daily Show" globaalne versioon, mida näitavad välismaised telekanalid ja CNN International.

Korrespondendid, külalised
--------------------------

Jon Stewart ja Barack Obama saate võtetel vestlemas
Korrespondent Jessica Williams Ülemkohtu lähedal saatelõiku filmimas
Saate korrespondentidel on kaks peamist rolli: nad on eksperdid, kelle satiiriline tiitel algab liitega "vanem-", keda Stewart küsitleb teatavate küsimuste osas või teevad humoorika sisu või intervjuudega ülevaateid, mis on seotud käsitletava teemaga. Praegused korrespondendid on Roy Wood Jr. Desi Lydic, Ronny Chieng, Michael Kosta, Dulcé Sloan ja Jaboukie Young-White.

Vähem astuvad saates üles Lewis Black, Jordan Klepper ja Neal Brennan, kellele on eraldatud nende enda isikupärane saateosa.

Minevikus on korrespondentide hulka kuulunud teiste seas Steve Carell, Wyatt Cenac, Rob Riggle, Scott Dikkers, Jason Jones, Jessica Williams, Michael Che, Aasif Mandvi ja Al Madrigal. Aastail 2006–2013 saates osalenud John Oliver hakkas 2014. aasta aprillis juhtima oma iganädalast saadet "Last Week Tonight with John Oliver", mida näidatakse HBO-s. Ed Helms, kes oli korrespondent 2002–2006, mängis NBC sarjas "The Office" ning oli 2009. aastal peategelane filmis "The Hangover". Aastatel 2003–2015 korrespondendina kaasa löönud Samantha Bee asus 2016. aastal juhtima enda saadet "Full Frontal with Samantha Bee". 2018. aastal lahkus The Daily Show'st korrespondent Hasan Minhaj, et astuda üles Netflixi saates "Patriot Act with Hasan Minhaj".

Poliitilised küsimused
----------------------

2009. aasta aprillis intervjueeris Stewart Clifford Mayd, temaga vaieldi ülekuulamisel piinamisvõtete kasutamise üle. May küsis selle käigus Stewartilt, kas endine president Harry Truman on sõjakurjategija, sest lasi Hiroshima peale tuumapommi heita. Stewart arvas, et linna peale tuumapommi heitmine ja saja tuhande inimese tapmine oli kuritegelik. Pärast seda võttis ta oma sõnad tagasi ning vabandas.

Märkused Eesti kohta
--------------------

29. novembri 2006 saates rääkis Stewart George W. Bushi Euroopa visiidist, mille käigus ta külastas ka "oma viimast toetuse kantsi" (*last bastion of support*) ehk Balti riike, "kelle armastus Ameerika vastu näitab selgelt, et oleme paremad kui stalinistlik Venemaa". Kohtumise kohta Eesti presidendiga ütles Stewart, et Bush kohtus Toomas Ilvesega, kes on selle riigi "kardetud nohik".

2009. aasta mais näitas saatejuht videolõiku president George W. Bushi intervjuust, kus Bush rääkis Kyoto kliimalepingust ja ütles, et president ei pea lihtsalt "lahe kutt" olema ning ta võinuks viletsale lepingule allkirja anda ning seeläbi kõigile meeldida. "Jah, kes üldse tahaks, et president Kyotole allkirja annaks ja käiks läbi "Kyoto-on-nii-lahe" tüüpidega nagu Eesti president Toomas Hendrik Ilves või Austria kantsler Alfred Gusenbauer või Soome peaminister Matti Vanhanen, kes on Helsingis tuntud kui *van Hellraiser* ('põrguline')," ironiseeris Stewart.

2016. aasta 22. märtsil oli saatekülaliseks Eesti toonane peaminister Taavi Rõivas, kes rääkis e-riigist ja kinkis saatejuht Noah'le Eesti e-residentsuse.

Viited
------

1. ↑  Trevor Noah Will Host The Daily Show Through 2022. Vanity Fair. 14.09.2017
2. ↑  Noel Sheppard. Stewart: Truman's a War Criminal for Bombing Hiroshima - Newsbusters, 30.04.2009
3. ↑  Noel Sheppard. Jon Stewart Apologizes For Calling Truman a War Criminal - Newsbusters, 01.05.2009
4. ↑  Fox Newsi The O'Reilly Factori saatelõik J. Stewarti vabanduse teemadel - Youtube.com
5. ↑  Bush in Europe - Bloc Party - The Daily Show, 29.11.2006
6. ↑  Ameerika menusaates mainiti president Ilvest - Elu24.ee, 16.05.2008. Kasutatud 02.08.2009
7. ↑  Video | Taavi Rõivas "The Daily Shows" e-riigist: eelmised parlamendivalimised läksid väga hästi, minu partei võitis. ERR. 23.03.2016

Välislingid
-----------

* "The Daily Show" koduleht